„ Þetta voru ekkert vindhviður heldur komu höggbylgjur . Maður fann þrýsting í eyrum í verstu hviðum hérna inni , “ segir Guðrún Marinósdóttir , bóndi á Búrfelli í Svarfaðardal . Ábúendur þar hafa aldrei upplifað annan eins veðurofsa og þann sem skók landið í vikunni . Bærinn er ekki enn kominn með eðlilega tengingu við rafmagn og er sama staðan upp á teningnum hjá öðrum bæjum í grenndinni . Þó fékk fjölskyldan á Búrfelli 240.000 króna rafmagnsreikning í gær . Mikið gekk á í óveðrinu en hurðin á hlöðu bæjarins sprakk inn í hlöðuna og tókst með naumindum að loka aftur . „ Maður hélt að þetta myndi allt saman fara þegar hlaðan stóð opin og blés inn , “ segir Guðrún í samtali við mbl.is . Aðfaranótt miðvikudags sprakk hurðin á fjósinu í loft upp og þyrlaðist inn í fjós . „ Í soginu sem því fylgdi soguðuðst vifturnar upp í stropana úr festingunum og héngu eins og jólaskraut á rafmagnsköplunum , “ segja ábúendur á Búrfelli í færslu á facebooksíðu sinni . Framleiða rafmagn með 300 lítrum af olíu daglega Fleiri skemmdir urðu á bænum en hlaðan fylltist af snjó , grindverkið í kringum húsið og á pallinum er orðið ansi fátæklegt og þakið af geymsluskúr við sumarhúsið er horfið og strompur yfir viftu á fjárhúsinu stórskemmdur . Símasamband kom svo ekki inn fyrr en seint í gærkvöldi . „ Það var eiginlega það versta að vita aldrei neitt . Við vorum með langbylgju og hlustuðum á fréttir en þær voru allar svo stuttar og maður vissi aldrei neitt hversu lengi þetta myndi vara fyrr en björgunarsveitin keyrði hérna á bæi á miðvikudagskvöldið , þá fékk maður fyrstu fréttir af því sem væri í gangi , “ segir Guðrún . Fjölskyldan hitar nú húsið með riasavaxinni ljósavél sem drekkur 300 lítra af olíu á sólarhring enda venjuleg rafmagnstenging fjarri góðu gamni . Á Búrfelli er kúabú og þurfti bæði að handmjólka og nota neyðarmjaltavél . Öll mjólkin fór þó í súginn því ekki var hægt að kæla hana . Búrfell á góðum degi , vissulega ekki eins og það var í veðurofsa vikunnar . Ljósmynd / Aðsend 240.000 króna rafmagnsreikningur í rafmagnsleysi Að sögn Guðrúnar mun taka sinn tíma að koma öllu aftur í fyrra horf . „ Við erum enn að vinna í því að moka snjó úr hlöðu og fá fjósið til að virka eðlilega . Það fer að minnka í kúnum og þær hætta bara að mæta í róbotinn ef ekkert er í þeim svo maður þarf svolítið að fara að sækja en það heilsast ágætlega úti og það er allt í lagi þannig . “ Til þess að kóróna allt saman fékk fjölskyldan á Búrfelli 240.000 króna rafmagnsreikning frá Rarik og Orkusölunni fyrir desembermánuð . „ Það má svo segja að það sé kaldhæðni örlöganna , “ segja ábúendur á facebooksíðu sinni .